'Bokswêreld het legende verloor' | Netwerk24
'Bokswêreld het legende verloor'
Deur Ügen Vos en Sport24 21 April 2017 19:45
Die sportwêreld het Vrydag met skok gereageer op die nuus dat die legendariese Suid-Afrikaanse boksafrigter Nick Durandt in 'n motorfietsongeluk naby Clarens in die Vrystaat dood is.
"Hy (Durandt) was een van die bestes. Hy was 'n wonderlike mens en 'n roemryke afrigter en bestuurder," het die wêreldbekende skeidsregter Stan Christodoulou Vrydagaand gesê.
"Ek het Vrydagaand eers die nuus gehoor en ek is diep geskok. Nick was 'n wonderlike mens en die bokswêreld het 'n legende verloor."
Volgens Christodoulou het hy Durandt en sy seun nog onlangs by 'n promosiegeveg in Kempton Park gesien.
"Nick was saam met van sy biker-vriende daar en het regtig baie goed gelyk. Hy het baie gewig verloor en was in 'n goeie luim. Hy het dadelik toe hy my sien vir my 'n drukkie kom gee," het Christodoulou gesê.
Durandt, ook die president van die Crusaders-motorfietsklub, was volgens berigte Vrydagmiddag tussen Bethlehem en Clarens in die Vrystaat in 'n botsing met 'n ander voertuig betrokke.
Durandt het altesaam 95 Suid-Afrikaanse kampioene in al 17 gewigsafdelings, 30 wêreldkampioene en 27 internasionale kampioene deur die WBC-, WBA-, IBF-, WBO-, WBF- en IBO-organisasies opgelewer.
Van die uitstaande boksers wat onder sy hand wêreldtitels verower het, is Thulani "Sugarboy" Malinga, die driemalige Suid-Afrikaanse en wêreldkampioen Phillip Ndou, Cassius Baloyi, Silence Mabuza, Isaac Hlatshwayo, Jacob Mofokeng, Jeffrey Mathebula, Malcolm Klassen, Simphiwe Nongqayi, Hawk Makepula, Zolani Tete en Moruti Mthalane.
Hy het ook gehelp met die afrigting en kondisionering van Hasim Rahman, die Amerikaner wat Lennox Lewis in April 2001 by Carnival City naby Brakpan geklop het. Lewis is destyds as die onbetwiste swaargewigkampioen van die wêreld beskou.